Waar kom Paulus vandaan? Hoe is dit dat die helfte van die boeke van die Nuwe Testament uit sy pen gevloei het? Hy was nie een van die dissipels nie. Hy het Jesus nie persoonlik geken toe Jesus op aarde was nie. Hy verwys ook nie in sy briewe na Jesus se lewe of sy werk of sy woorde nie. Kortom, Paulus skryf sy eie vorm van die evangelie.
Dit is hier waar Adrio König begín met sy reis oor Paulus. Paulus beredeneer die evangelie. Adrio kyk na Paulus se werk, sy lewe, sy per­soonlikheid, sy herkoms en vele meer. So skep hy ’n platform van­ waar die leser na Paulus se bood­skap kan kyk in die vele Bybelboeke wat hy geskryf het.
Paulus se boodskap neem toe in waarde as jy weet wie hierdie man werklik was. Paulus is ’n in­siggewende boek wat beloof om ’n nuwe wêreld vir elke leser oop te maak.
Ek lees en preek hom al soveel jare. Ek kon nooit dink hoeveel nuwe aspekte van sy boodskap ek sou ontdek met ’n bietjie goeie navorsing nie.
Volgorde Wie sou daaraan kon dink dat jy dele van Paulus se boodskap heeltemal anders sal verstaan indien jy sy Briewe lees in die historiese volgorde waarin hy hulle geskryf het, en nie in die volgorde waarin hulle in die Bybel verskyn nie?
Jesus Ek weet lankal dat Paulus baie min aandag gee aan die aardse bediening van Jesus. Ek het selfs al ’n boek of twee daaroor gelees. Maar wat ’n verryking toe ek regtig uitvind dat sy konsentrasie op die verheerlikte Christus die evangelie sóveel ryker gemaak het.
Die begin van die Nuwe Testament Ek weet lankal daar is ’n sin waarin die Nuwe Testament nie by Matteus 1 begin nie, maar eerder by Matteus 28. Maar ek het nooit besef hoe radikaal hierdie oorgang na die nuwe bedeling is nie, en hoe onontbeerlik dit regtig was nie.